2 Le rena re lwa ntwa e thata le e lapišago. Manaba a rena ke Sathane, lefase la gagwe le go se phethagale ga rena. Ba bangwe ba rena ke kgale re elwa le manaba a. Ka thušo ya Jehofa, re kgonne go fenya dintwa tše dintši. Lega go le bjalo, ga se ra hlwa re fenya ntwa ya mafelelo. Ka dinako tše dingwe re ka lapa go lwa. Goba re ka lapa go letela bofelo bja tshepedišo ye e kgopo. Jesu o boletše gore mehleng ye ya bofelo re tlo welwa ke diteko tše dikgolo le go tlaišwa o šoro. Eupša o boletše gape gore ge e ba re ka kgotlelela, re ka fenya. (Bala Luka 21:19.) Kgotlelelo ke’ng? Ke’ng seo se tlago go re thuša go kgotlelela? Re ka ithuta’ng go bao ba kgonnego go kgotlelela? Le gona re ka ‘tlogela bjang kgotlelelo gore e phethe morero wa yona’?—Jakobo 1:4.